อยุธยาแจกเงินปันผล 7กองทุนรวม206ล้าน
&nbsp;
19 ส.ค. 2554

โพสต์ทูเดย์ — กรุงศรีฟันด์ ปันผล 7 กองทุน มูลค่า 206 ล้านบาท ชู 2 กองทุนหุ้นผลงานแจ่ม
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา (กรุงศรีฟันด์) เปิดเผยว่า บริษัทจะจ่ายเงินปันผลกองทุน 7 กองทุน รวมเป็นเงิน 206 ล้านบาท สำหรับผลดำเนินงานครึ่งแรกปีนี้ โดยจะจ่ายเงินในวันที่ 27 ส.ค. 2553 
กองทุนที่จ่ายปันผล ได้แก่ กองทุนเปิดกรุงศรีไฟแนนเชี่ยลโฟกัส ปันผล ในอัตรา 1.50 บาทต่อหน่วย กองทุนเปิดอยุธยาทุนทวี 5 ในอัตรา 0.90 บาทต่อหน่วย กองทุนเปิดหุ้นระยะยาวอยุธยาปันผล 70/30 (AYFLTFD70) ในอัตรา 0.60 บาทต่อหน่วย กองทุนเปิดอยุธยาทุนทวีปันผล ในอัตรา 0.55 บาทต่อหน่วย กองทุนเปิดอยุธยาหุ้นปันผล (AYFSDIV) 0.50 บาทต่อหน่วย กองทุนเปิดอยุธยาทุนทวี 3 ปันผล 0.50 บาทต่อหน่วย กองทุนเปิดอยุธยาตราสารปันผล 0.05 บาทต่อหน่วย 
นายฉัตรพี กล่าวว่า กองทุน AYFSDIV เป็นกองทุนที่อยากนำเสนอ เนื่องจากเป็นกองทุนที่มีนโยบายลงทุนในหุ้นของบริษัทจดทะเบียนในตลาดหลักทรัพย์ที่มีแนวโน้มจ่ายเงินปันผลดี เพราะนอกจากตั้งแต่จัดตั้งกองทุนเมื่อวันที่ 23 มี.ค. 2550 มีการจ่ายเงินปันผลไปแล้ว 7 ครั้งรวมกับครั้งล่าสุดเป็นเงิน 3 บาทแล้ว ผลดำเนินงานย้อนหลัง 3 เดือนอยู่ที่ 15.88%, 6 เดือน 34.37%, 1 ปีอยู่ที่ 59.91% และ 3 ปีอยู่ที่ 36.69% จากข้อมูล ณ 30 ก.ค. 2553 
สำหรับ AYFLTFD70 มีผลดำเนินงานย้อนหลังที่ดีเช่นกัน โดยผลดำเนินงานย้อนหลัง 3 เดือนอยู่ที่ 13.09% 6 เดือนอยู่ที่ 22.98% และ1 ปีอยู่ที่ 39.02% และ 3 ปีอยู่ที่ 23.58%